钦定古今图书集成/方舆汇编/职方典/第1237卷 > 《宝庆府慈幼局记》卢康时
## 钦定古今图书集成/方舆汇编/职方典/第1237卷 > 《宝庆府慈幼局记》卢康时

宋，受天明命，以仁树国，子惠亿兆，际天所覆，含齿戴
发之属，保抱携持，一视同袍，紫云晏语，天地鬼神实
临之。列圣传序，缉熙此意，好生之德，覃及娠育，科金
条玉，烂如日星，开收养之门，杜弃杀之涂。有司奉行
惟谨，长养乾坤，涵濡雨露，日益蕃庶，本固邦宁，万亿
年配天之休，于是乎在。郡居重湖之右，古无乱离，生
聚溢乎四境，游手倍于刀耕，民贫弃子，习以成俗，岂
其性之不仁哉？饥寒迫身，惧为累耳。长沙赵侯粤出
守，访求民隐，蹙额久之，谓为民父母，岂忍坐视赤子
之死而不救矧！在今更可忽诸？焦心劳思，议以全活。
建局曰《慈幼》，凡樽节郡计之赢，料简在官之产，薄录
奸利之胥，悉畀之局。提点刑狱马公斯得义其事，以
官钱千缗佐费，规画布置，且谋广之，将由国及郊暨
属邑咸颁之。甫阅，端侯以忧去，富川桂侯谔以监州
摄事，廉介岂弟，益劝于民，综核经理，不遗馀力，“得钱
为缗文千八百有奇，田为亩共百有奇。钱以举贷而
息廉其取，田以募耕而租薄其征。民既兼利，合息与
租，以法颁诸贫而乳”育不能自给者，期以浃岁。令出，
邦人喜而歌之曰：“汉黄颍川，唐阳道州，惠政利溥，孰
如两侯？我民自今，载生载育，无大夭阏，左䬸右粥。”桂
侯闻之，以语康时曰：“此为子乡国计也，盍记之？”固辞
勿获，窃因是而有感焉。昔孟轲氏以恻隐羞恶发仁
义之端，若不相为用者。及观伊尹，思匹夫匹妇有不
被尧“舜之泽”，若己推而内之沟中，则知辅吾恻隐之
心也。士君子以位天地、育万物为己任，民之仁寿鄙
夭，孰非己责，以不忍人之心，行不忍人之政，苟有利
民，宁复自爱？盖不若是，则天下之穷民颠连无告，吾
亦耻不得为仁人，矧敢塞其源而涸其泽乎？仁义之
心，人皆有之。吾见是举也，有推行，无阻挠；有封植，无
废易。罔俾邦人异时追咎曰“仁心仁政。”至某而斩，则
羞恶不失，而恻隐常有，其惠利顾不愈久愈溥哉。愿
以是谂来者，俾无忽坏，庶几昔人盂水抱儿之意云。